בתחילת פברואר תפגוש נבחרת הדיויס של ישראל את נבחרת דרום אפריקה, לאחר הניצחון על רומניה (0:5) במשחק ההישרדות. המפגש יתקיים בדרום אפריקה, לאחר שישראל ניצחה את המפגש הקודם (והיחיד) ב-2001, ברמת השרון. הנבחרת המארחת הודיעה רשמית שהמפגש יתקיים על משטח קשה באיירין, על יד פרטוריה.
הלוקיישן שנבחר (קאנטרי קלאב איירין) שימש את הנבחרת הדרום אפריקאית גם במפגשים קודמים. ב-2015 אירחה דר' אפריקה את אירלנד (דר' אפריקה ניצחה 0:5), ושנה קודם לכן אירחה את ליטא (ליטא ניצחה 3:2) ואת מונאקו (המארחת ניצחה 2:3). בתקווה שבפעם הבאה דווקא הנבחרת האורחת תהיה זו שתנצח.
דרך אגב, במפגש הקודם בין הנבחרות, ב-2001, ניצחה ישראל 2:3 בזכות שתי נקודות שהושגו על ידי הראל לוי - היום קפטן הנבחרת, ונקודה שהושגה על ידי נועם אוקון - היום מאמן הנבחרת. הראל ונועם ניצחו במשחקי היחידים את מרקוס אונדרוסקה - היום קפטן נבחרת דרום אפריקה אשר רק אתמול הוכרז כי ימשיך לשלוש שנים נוספות במדי הנבחרת.